בעונה שעברה כשריאל מדריד פגשה את שאלקה בשמינית גמר ליגת האלופות זה הסתיים עם 2:9 בסיכום המשחקים. הערב (שלישי), אלופת אירופה הושפלה בברנבאו עם הפסד 4:3 ביתי, אך העפילה בקושי לרבע הגמר בזכות ה-0:2 בגרמניה ו-4:5 בסיכום המשחקים. ריאל רשמה הערב היסטוריה שלא תרצה לזכור כשספגה ארבעה שערים בביתה לראשונה בשלבי נוקאאוט בליגת האלופות. למזלה הגדול היה לה את רונאלדו שהציל אותה עם צמד במחצית הראשונה והפך לשיאן השערים האירופי עם 78 כיבושים כשהוא משאיר מאחוריו את מסי וראול. בניגוד למשחק הרדום מגרמניה, המחצית הראשונה בברנבאו היתה פשוט מהפנטת. כריסטיאן פוכס עשה צדק כבר אחרי 20 דקות והפיח תקוות אצל הגרמנים, אבל כריסטיאנו רונאלדו השווה בנגיחה אחרי חמש דקות. שאלקה ניצלה הגנה רעועה מאוד של הבלאנקוס והחזירה לעצמה את היתרון בדקה ה-35 בזכות שער של קלאס יאן הונטלאר, אבל כמו אחרי השער הראשון של הגרמנים, רונאלדו הלוהט שוב השווה כעבור חמש דקות עם עוד נגיחה מצוינת ומנע מריאל לרדת להפסקה בפיגור.
קארים בנזמה העניק יתרון ראשון לריאל בדקה ה-53, אבל לרוי סאנה, ילד בן 19 שנכנס כמחליף בדקה ה-29 קבע 3:3 מדהים והונטלאר עשה 3:4 שש דקות לסיום אך למרות לחץ כבד, הגרמנים לא הצליחו להשיג שער נוסף ולהשלים הדחה סנסציונית לריאל. למרות ההעפלה לשלב הבא, שריקת הסיום של המשחק נתנה את האות לשריקות בוז אדירות של אוהדי ריאל, שפחות משבועיים לפני הקלאסיקו ראו את קבוצתם מתפרקת מול קבוצה בינונית. לוקה מודריץ' רשם קאמבק במשחק הזה כשנכנס כמחליף בדקה ה-58, אך השורה התחתונה היא שהמשבר של ריאל נמשך ולאנצ'לוטי יש הרבה מאוד חומר למחשבה לקראת המשך העונה.